Бұйрыққа 1-қосымша

**Салық жүктемесі коэффициентін есептеу қағидалары**

**1-тарау. Жалпы ережелер**

1. Мемлекеттік кірістер органдарында жеке кәсіпкерлер ретінде тіркелмеген және жеке практикамен айналыспайтын жеке тұлғаларды қоспағанда, салық төлеушінің (салық агентінің) салық жүктемесі коэффициентін (әрі қарай - салық жүктемесі коэффициенті) есептеу қағидалары Қазақстан Республикасы Салық кодексінің (әрі қарай - Салық кодексі) 45-бабы 2-тармағының 6) тармақшасын іске асыру мақсатында пайдаланылатын есептеу тәртібін айқындайды.

2. Салық жүктеме коэффициенті шаруашылық субъектісіне салық жүйесі әсерінің сипаттамаларын көрсетеді.

**2-тарау. Мемлекеттік кірістер органдарында жеке кәсіпкерлер ретінде тіркелмеген және жеке практикамен айналыспайтын жеке тұлғаларды қоспағанда, салық төлеушінің (салық агентінің) салық жүктеме коэффициентін есептеу тәртібі**

3. Салық жүктеме коэффициенті мынадай формула бойынша анықталады:

СЖК = С және МТ / ЖЖТ х 100%,

мұнда:

СЖК – салық жүктеме коэффиценті;

С және МТ – тауарлар импорты кезінде төленген кедендік төлемдер, қосылған құн салығын және акциздерді, егер күнтізбелік жылдың қорытындысы бойынша салықтың жалпы сомасы теріс мәнді құраған жағдайда қосылған құн салығын және төлем көзінен салық салынатын кірісінен ұсталатын жеке және корпоративтік табыс салықтарын қоспағанда, есептелген салықтардың және бюджетке төленетін басқа да міндетті төлемдердің, салық есептілігінде көрсетілген басқа мемлекеттерге төленген салықтардың және төлем көзінен ұсталған корпоративтік табыс салығының есептелген сомасы;

ЖЖТ – Салық кодексінің 25 пен 26 тарауларында көзделген түзетулерді есепке алмағанда заңды тұлғаның жылдық жиынтық табысының және (немесе) оңайлатылған декларация негізіндегі арнаулы салық режимін қолданатын заңды тұлғаның табысы немесе жеке кәсiпкердiң есепті салық кезеңінде алынған жиынтық табысының сомасы.

Салық төлеуші (салық агенті) салық есептілігін шетелдік валютада табыс еткен жағдайда, декларацияда көрсетілген ЖЖТ сомасы, салық есептілігі табыс етілген күнгі белгіленген валюта айырбастаудың нарықтық бағамын пайдалана отырып, ұлттық валютада қайта есептеледі.

4. Салық төлеушінің (салық агентінің) салықтық жүктеме коэффициентіне сәйкес салықтық жүктеме коэффициентінің орташа салалық мәні мынадай формула бойынша анықталады:

ОС СЖК = СЖК1 + СЖК2 + СЖК3….СЖК n/ N, ол жерде

ОС СЖК – салықтық жүктеме коэффициентінің орташа салалық мәні;

СЖК1, СЖК2, СЖК3,…СЖК n–50 (елу) пайыздан артқан салықтық жүктеме коэффициентерді қоспағанда, салық төлеушілердің әр саласындағы салықтық жүктеме коэффициенті;

N – жылдық жиынтық табысы жоқ салық төлеушілірді санамағанда, есепте қатысатын әр бөлімнің салық төлеушілірдің саны.

5. Салықтық жүктеменің орташа салалық коэфициентінің мәні, экономикалық қызметтегі жалпы жіктеуіштер түрлерінің негізінде анықталатын тиісті салалар бойынша (кодтың екінші белгісіне дейін) есептеледі.

Салық төлеушінің (салық агентінің) саласы есепті жылы ең ұзақ уақыт бойы жүзеге асырылған экономикалық қызмет түріне сәйкес айқындалады. Әртүрлі экономикалық қызмет түрлері бірдей мерзімде жүзеге асырылған жағдайда, есеп есепті жылдың 31 желтоқсанындағы экономикалық қызмет түрі бойынша жүргізіледі.

6. Салықтық жүктеме коэффициентінің орта салалық мәні заңды тұлғалар мен жеке кәсіпкерлер үшін әрбір облыс және облыстық маңызы бар қала бойынша жеке анықталады, сондай-ақ арнайы салық режимін қолданатын салық төлеушілер үшін, егер бұл режимді қолдану мерзімі алты айдан асып кетсе, және жалпыға бірдей белгіленген салық салу тәртібін қолданатын тұлғалар үшін салық төлеушінің орналасқан жері бойынша жеке айқындалады.

Салық төлеушінің (салық агентінің) орналасқан жері есепті жылдың ішінде басым орналасқан жеріне қарай айқындалады. Егер әртүрлі өңірлерде болу мерзімі тең болса, есеп салық төлеушінің есепті жылдың 31 желтоқсанындағы орналасқан жері бойынша жүргізіледі.

7. Салықтық жүктеме коэффициентінің орташа салалық мәні есепті жылдан кейінгі жылдың 1 шілдесінен кешіктірілмей жылына бір рет есептеледі.

Есеп мемлекеттік кірістер органдарында бар деректер негізінде есепті жылдан кейінгі жылдың 1 мамырына арналған жағдай бойынша жүзеге асырылады.

8. Салықтық жүктеме коэфициенті әртүрлі салық кезеңдерінде нақты салық төлеушінің есептеген салық және бюджетке төленетін басқа да міндетті төлемдерінің жиынтығына талдау жүргізуге мүмкіндіктер береді және салық төлеушінің (салық агентінің) қызметінің соңғы нәтижесіне салық салу жүйесі әсерінің деңгейін көрсетеді.